লুট (২০১২-এর চলচ্চিত্র)

লুট () হল ২০১২ সালে মুক্তিপ্রাপ্ত একটি নেপালি অপরাধ থ্রিলার চলচ্চিত্র। চলচ্চিত্রটির কাহিনি, চিত্রনাট্য রচনা ও পরিচালনা করছেন নিশ্চল বসনেত। এটি নিশ্চল বসনেত কতৃক পরিচালিত প্রথম পূর্ণদৈর্ঘ্য চলচ্চিত্র। চলচ্চিত্রের মূল ভূমিকায় অভিনয় করেছেন সৌগত মল্ল,কার্মা শাক্য,
দয়াহাং রাই,রিচা শর্মা,প্রতীক রাজ নেউপানে,সুশীল রাজ পাণ্ডে,সৃজনা সুব্বা, প্রভীন খতিওয়াড়া এবং সুষমা কার্কি। প্রিন্সেস মুভিজ ও ব্ল্যাক হর্স পিকচার্সের ব্যানারে চলচ্চিত্রটি প্রযোজনা করেছেন মাধব ওয়াগলে এবং নরেন্দ্র মহারজন। লুট চলচ্চিত্র-তে হাকু কালে (সৌগত মল্ল) নামক এক যুবক দারিদ্র্যের মাঝে দিন কাটাচ্ছে এবং সাম্প্রতিক একটি ব্যাংক ডাকাতি থেকে অনুপ্রাণিত হয়ে আরও চারজন অপরাধীর সহায়তায় কাঠমান্ডুর একটি ব্যাংক ডাকাতির পরিকল্পনার কাহিনি চিত্রায়ন করা হয়েছে।

চলচ্চিত্রটি সমালোচকদের ব্যাপক প্রশংসা অর্জন করে এবং এতে অভিনয়, চিত্রনাট্য, মোড় ও পরিণতি এবং পরিচালকের কাজকে বিশেষভাবে প্রশংসিত করা হয়। এই চলচ্চিত্র, বিশেষ করে সৌগত মল্ল অভিনীত হাকু কালে চরিত্রটি, নেপালি চলচ্চিত্রে সংস্কৃতিক অনুসারী বা কাল্ট ফলোয়িং তৈরি করে।

আনুমানিক ৫০ থেকে ৭০ লক্ষ রুপি বাজেটে নির্মিত ছবিটি বক্স অফিসে ৫ কোটি ২০ লক্ষ  রুপি আয়ের মাধ্যমে সে সময়ের সর্বাধিক আয় করা নেপালি চলচ্চিত্র হয়ে উঠে; যা একাধিক রেকর্ড ভেঙে দেয়।

চলচ্চিত্রটি নেপালি সিনেমায় বাস্তবতার নতুন ধারা প্রবর্তনের জন্য কৃতিত্বপ্রাপ্ত, যা প্রচলিত অতিনাটকীয় মসলা ঘরানার চলচ্চিত্রের পরিবর্তে বাস্তবধর্মী গল্পে মনোনিবেশ করে এবং দেশের সিনেমা জগতে একটি নতুন ঢেউ নিয়ে আসে। এছাড়া, এই চলচ্চিত্রটি নেপালের বক্স অফিস পুনরুজ্জীবিত করে এবং সে সময় বলিউড ও হলিউডমুখী নেপালি তরুণ দর্শকদের দেশীয় চলচ্চিত্রের দিকে আকৃষ্ট করে। লুট তিনটি জাতীয় চলচ্চিত্র পুরস্কার জয় করে।

এর সিক্যুয়েল, লুট ২, ২০১৭ সালে মুক্তি পায়।

কাহিনিসংক্ষেপ
নেপালের কাঠমান্ডু শহরে হাকু কালে দারিদ্র্যের মধ্যে বসবাস করে এবং সেখান থেকে মুক্তির একটি উপায় খুঁজে পায়। সাম্প্রতিক এক সফল ব্যাংক ডাকাতি থেকে অনুপ্রাণিত হয়ে সে সিদ্ধান্ত নেয় যে, পাঁচ মাসের মধ্যে একটি ব্যাংক ডাকাতি করবে। এই পরিকল্পনা বাস্তবায়নের জন্য সে অর্থকষ্টে থাকা লোকদের খুঁজতে থাকে এবং জুয়াড়ি নরেশ, মাদক ব্যবসায়ী খত্রী, এবং বেকার গোলফে ও পান্ডেকে দলে ভেড়ায়।

দলটি ব্যাংক ডাকাতির পরিকল্পনা করে এবং প্রত্যেক সদস্যের দায়িত্ব নির্ধারণ করে। তারা তিনটি মোটরসাইকেলে করে ব্যাংকে যাবে; ব্যাংকে পৌঁছে খত্রী গাড়ির নম্বরপ্লেট পরিবর্তন করবে। হাকু ইতিমধ্যেই ব্যাংকের ভেতরে থাকবে; সে প্রথমে পরিস্থিতি পর্যবেক্ষণ করে বাকিদের সংকেত দেবে যে এখন এগোনো নিরাপদ। গোলফে নিরাপত্তারক্ষীদের সামলাবে, খত্রী ও পান্ডে ব্যাংকের গ্রাহক এবং কর্মচারীদের একটি কক্ষে ঢুকিয়ে দেবে, নরেশ ব্যাংক ব্যবস্থাপককে ব্যাংকের ভল্ট খোলার জন্য বাধ্য করবে, তারপর খত্রী ও পান্ডে টাকা নিয়ে নেবে। এরপর দলটি ব্যাংক থেকে পালাবে।

ডাকাতির দিনে, দলটি শেষবারের মতো সাক্ষাৎ করে এবং একে অপরকে জানিয়ে দেয় যে অভিযান সফল হোক বা ব্যর্থ—এখন থেকে তারা কেউ কাউকে চিনবে না। তারা ব্যাংক ডাকাতি সম্পন্ন করলেও পুলিশ আগেই এসে পড়ে, এবং হাকু কালে ব্যতীত বাকি চারজন ধরা পড়ে। হাকু পালিয়ে যায় অন্য একটি গ্যাং-এর কাছে, যাদের সঙ্গেও সে একই ব্যাংক ডাকাতির পরিকল্পনা করছিল। হাকু টাকাসহ পালিয়ে যাওয়ার সিদ্ধান্ত নেয়, এবং চলচ্চিত্রটি শেষ হয় হাকুর ফ্ল্যাশব্যাকের মাধ্যমে, যেখানে সে তার পরিকল্পনাটি স্মরণ করে।

কুশীলব 
লুট চলচ্চিত্রের অভিনয়শিল্পীদের তালিকা -

নির্মাণ 
লুট চলচ্চিত্রটি নির্মাণের আগে পরিচালক নিস্ছল বসনেত বলেছিলেন, “আমি এমন একটি সিনেমা বানাতে চেয়েছিলাম যেটা আমি নিজে দেখতে চাই, যেটা আমি উপভোগ করব। এমন কোনও সিনেমা নয়, যা দর্শকরা স্বাভাবিকভাবেই একজন নেপালি নির্মাতার কাছ থেকে প্রত্যাশা করে।” তিনি আরও বলেন, তিনি সিনেমাটির ভবিষ্যৎ নিয়ে কখনো ভাবেননি; তিনি কেবল “একটি ব্যাংক ডাকাতির সিনেমা” বানাতে চেয়েছিলেন। 
প্রথমে লুট একটি স্বল্পদৈর্ঘ্য চলচ্চিত্র হিসেবে লেখা হয়েছিল এবং এর দৈর্ঘ্য ৪০ মিনিটের মধ্যে সীমাবদ্ধ রাখার পরিকল্পনা ছিল। বসনেত ও তার সহকর্মীরা যখন স্বল্পদৈর্ঘ্য চলচ্চিত্রের জন্য ৫ থেকে ৭ লাখ নেপালি রুপি সংগ্রহ করেন, তখন তিনি বলেন, “আমরা মোটামুটি জানতাম, স্বল্পদৈর্ঘ্য সিনেমা বানালে এর থেকে কিছু ফিরে আসবে না। তাই ভাবলাম, কেন না এটিকে পূর্ণদৈর্ঘ্য সিনেমা হিসেবে তৈরি করি?” এরপর দলটি সিনেমাটিকে পূর্ণদৈর্ঘ্য হিসেবে তৈরি করার সিদ্ধান্ত নেয়। পরে তিনি চিত্রনাট্যটি সৌগত মল্ল ও কার্মা শাক্যর হাতে দেন, যারা এটিতে রূপান্তর ও সংযোজন করেন।

চিত্রনাট্য লেখার সময়, বসনেত প্রধান চরিত্র হাকু কালে-কে নিজের ওপর ভিত্তি করে তৈরি করেন। তিনি নিজেকে প্রশ্ন করেন, “আমি যদি এমন পরিস্থিতিতে থাকতাম, তাহলে কী করতাম?” এক সাক্ষাৎকারে বসনেত বলেন, সৌগত মল্ল চরিত্রটিতে অতিরিক্ত মাত্রা যোগ করে একে নেওয়ারি রূপ দেন এবং প্রযোজনার সময় 'কালে' নামে পরিচিত চরিত্রটির নাম বদলে ‘হাকু কালে’ রাখেন। যখন চিত্রনাট্য পর্যালোচনা করা হচ্ছিল, তখন দলটি সন্দিহান ছিল সিনেমাটি আদৌ নির্মিত হবে কি না, কারণ “নেপালি দর্শকদের মধ্যে পরীক্ষাধর্মী কাজ সাধারণত ভালোভাবে গ্রহণ করা হয় না”।

এক সাক্ষাৎকারে বসনেত জানান, প্রধান অভিনেতা দয়াহাং রাই তার প্রাথমিক ভাবনায় ছিলেন না। তবে রাই ইতিমধ্যেই সিনেমাটি সম্পর্কে শুনে ফেলেছিলেন, ফলে বসনেত তাকে প্রস্তাব দেন। বসনেত বলেন, তিনি জানতেন না যে তাকে “পারিশ্রমিক নিয়েও কথা বলতে হবে”। দয়াহাং বসনেতকে বলেন, “সিনেমায় কাজের জন্য টাকা দাও, বাকি যা দেবে, তা বোনাস হবে”; সেই দিন বসনেত সত্যিই “একটি সিনেমা বানানোর জন্য প্রস্তুত হয়ে ওঠেন”। রাই যে চরিত্রে অভিনয় করছিলেন তা ছিল মোটা একজন লোকের; পরিচালক যখনই তার সঙ্গে দেখা করতেন, রাইকে “নুডলস আর ডিমের ভুরিভোজে স্বাগত জানানো হতো”। বসনেত অবাক হন এই দেখে যে রাই “চরিত্রে কীভাবে ঢুকে পড়েন এবং বেরিয়ে আসেন। আমি তার পেট ফুলে উঠতে দেখেছি। তিনি অল্প সময়েই নিজেকে মোটা করে ফেলেছেন!”

পরবর্তীতে, সৌগত মল্ল চলচ্চিত্রটির অন্যতম প্রধান চরিত্রে নির্বাচিত হন। তিনি চরিত্রটির মধ্যে নিজের মতো করে সংযোজন করেন এবং ‘কালে’ নামটি বদলে ‘হাকু কালে’ রাখেন; তবে এই নাম পরিবর্তন অনুমোদনে বসনেত কিছুটা সময় নেন। লিভিং সাময়িকীর বিজয় অধিকারী লেখেন, “একটি ডাকনাম, যা আজকের দিনে নেপালি আধুনিক সিনেমার অন্যতম স্মরণীয় চরিত্রের চিত্র মনে করিয়ে দেয়।” বসনেত যখনই তার ধারণাগুলোর একটি পৃষ্ঠা রাই ও মল্লকে পাঠাতেন, রাই সামান্য কিছু সংশোধন করতেন, কিন্তু মল্ল ছিলেন “নির্মম”; তিনি বলতেন, যখন তিনি একটি পৃষ্ঠা পেতেন, তখন তা “বেশি কিছু হয়ে ফিরে আসত, যা আমি (বসনেত) কখনো পাঠাইনি”। যখন সিনেমাটোগ্রাফার পুরুষোত্তম প্রধান প্রকল্পটিতে যুক্ত হন, তখন পুরো পরিকল্পনা “নতুন মোড় নেয়”। তিনি বসনেতকে বলেন, “নিজেকে সীমাবদ্ধ কোরো না... বড় করে ভাবো। মানুষ এই সিনেমা ১৭ ইঞ্চির পর্দায় দেখবে না, বরং একটি থিয়েটারের বিশাল পর্দায় দেখবে।”

বসনেত চেয়েছিলেন সিনেমাটি গেরিলা শৈলীতে ধারণ করতে, কিন্তু পরবর্তীতে এটি “একটি পূর্ণদৈর্ঘ্য চলচ্চিত্র নির্মাণে রূপ নেয়, যেখানে সব পর্যায়ে পেশাদারদের সহায়তা ছিল”। তিনি এমন সব লোকেশনে সিনেমাটি ধারণ করতে চেয়েছিলেন, যেখানে আগে কখনো সিনেমা চিত্রায়িত হয়নি। প্রযোজনা দল খুঁজতে থাকে “ময়লা, কাদা, ধুলা এবং শহরের সেই দিক যা প্রতিদিনের জীবনে আড়ালে থাকে”, কারণ বসনেত মনে করতেন এইসব লোকেশন “চিত্রনাট্যের প্রতি ন্যায়বিচার করবে”। উঁচু ভবনে চিত্রগ্রহণের সময় দলটি অনেক সমস্যার সম্মুখীন হয়। তাদের “নিরাপত্তা সরঞ্জাম ছাড়াই কর্ণিশের ওপর দাঁড়িয়ে ক্যামেরা পরিচালনা করতে হতো” এবং বসনেত বলেন, তারা খুবই নার্ভাস ছিলেন এবং একসঙ্গে “তলায় না তাকানোরও চেষ্টা করছিলেন”।

চলচ্চিত্রের সম্পাদক সুরেন্দ্র পাওডেল সিনেমাটির সমাপ্তি নিয়ে “সন্দিহান ছিলেন”; তিনি বলেন, “সিনেমার শেষ নয় মিনিট কি দর্শকদের আসনের কিনারায় বসিয়ে রাখবে? এই রহস্য কি কাজ করবে?” বসনেত জবাব দেন, “যদি গল্পটি যথাযথভাবে গড়ে তোলা হয়, তাহলে দর্শক সিনেমাটি বোঝার জন্য অপেক্ষা করবে।” পোস্ট-প্রোডাকশন পর্বে বিদ্যুৎ বিভ্রাট বড় সমস্যা হয়ে দাঁড়ায়। পাওয়ার ইনভার্টার মাত্র দুই থেকে তিন ঘণ্টা চলত, যা “সিনেমা সম্পাদনা ও রেন্ডার করার জন্য যথেষ্ট ছিল না”।

মুক্তি ও প্রতিক্রিয়া

লুট চলচ্চিত্রটি ২০১২ সালের ১৩ জানুয়ারি নেপালের প্রেক্ষাগৃহে মুক্তি পায়।  এটি বক্স অফিস ৫২ মিলিয়ন রুপি (২০১৯ সালের হিসাবে আনুমানিক  মার্কিন ডলার) আয় করে। ছবিটি ১০০ দিনেরও বেশি সময় ধরে প্রেক্ষাগৃহে প্রদর্শিত হয়েছিল।

সমালোচকদের অভ্যর্থনা
নেপালি টাইমস-এর সোফিয়া পান্ডে ছবিটির চিত্রনাট্যের সমালোচনা করে বলেন, এটি "সম্পূর্ণ মৌলিক নয় এবং খানিকটা নকলের মতো," পাশাপাশি তিনি যোগ করেন, "আমাদের উচিত এমন গল্প লেখা যা সত্যিই গুরুত্বপূর্ণ, এবং নৈতিক ও মনস্তাত্ত্বিকভাবে আরও জটিল চরিত্র নির্মাণ করা।"
দ্য রাইজিং নেপাল পত্রিকার নিরজন পুদাসাইনি লিখেছেন, ‘‘লুট’’ নেপালি সিনেমা সম্পর্কে মানুষের দৃষ্টিভঙ্গি পাল্টে দিয়েছে।
এক্সনেপালির রৌনক নিরৌলা সৌগত মল্লের অভিনয়ের প্রশংসা করে লিখেছেন, ‘‘মল্লের অভিনয়কে সর্বোত্তম হিসেবে বিবেচনা করা যায়।’’
মাই রিপাবলিকা-র অভিজিৎ থাপা বলেন, ‘‘ছবিটি নেপালি চলচ্চিত্রের অবস্থান পাল্টে দিয়েছে।’’
শিনহুয়া সংবাদ সংস্থা জানায়, ছবিটির কাহিনি, স্বাভাবিক সংলাপ ও অসাধারণ সিনেমাটোগ্রাফির জন্য প্রশংসা করা হয়।

ফ্রাইডে উইকলি-তে সেরিং ঋতার শেরপা বলেন, ‘‘‘লুট’-এর মতো ছবিগুলিতে চিত্র ও বর্ণনার সাহসী ব্যবহার দেখায় যে নেপালি সিনেমা কতটা অগ্রগতি অর্জন করেছে।’’
স্বপনিল আচার্য বলেন, ‘‘লুট কিছুই বদলায়নি, এটি ছিল একটি স্ফুলিঙ্গ—যা দ্রুত নিভে যায়।’’
নেপালি টাইমস-এর গোকর্ণ গৌতম বলেন, ‘‘ছবিটি রাতারাতি হিট হয়ে ওঠে এবং [দয়াহাং] রাইকে তারকা করে তোলে। তখন থেকে প্রতিটি নেপালি প্রযোজকই তাকে তাদের ছবিতে নিতে চেয়েছেন।’’

ছবিটি পরবর্তীতে কাল্ট ফলোয়িং বা একনিষ্ঠ ভক্তগোষ্ঠী গড়ে তোলে।
পরিচালক নিশ্চল বসনেত বলেন, ‘‘লুট-এর সাফল্য যে আনন্দ ও স্বস্তি এনে দিয়েছিল, তা ভাষায় প্রকাশ করার মতো নয়।’’
এন্টারটেইনমেন্ট ম্যাগাজিন-এর আনন্দ নেপাল লেখেন, ‘‘ছবিটি সুশমা [কার্কি]-কে চলচ্চিত্র জগতে প্রতিষ্ঠিত করে’’ এবং তিনি আরও যোগ করেন যে, ‘‘উধ্রেকো চোলি’’ গানে তার উপস্থিতি তাঁকে তারকায় পরিণত করে।
সৌগত মল্ল-কে নিয়ে দ্য নেপালি ম্যান-এর একটি প্রচ্ছদ প্রতিবেদন লেখে, ‘‘‘লুট’-এ তার অভিনয়ের পর মানুষ সত্যিই তাকে নজরে আনে’’ এবং এটি ‘‘প্রতিভাবান মানুষ ও সৃজনশীল ধারনার এক অনন্য সংমিশ্রণ, যা নেপালি সিনেমার মধ্যে এক নতুন মানদণ্ড স্থাপন করে।’’
ভ্যারাইটি ম্যাগাজিনে নামান রামচন্দ্রন লেখেন, ‘‘ছবিটি নেপালি তরুণদের মধ্যে ব্যাপক জনপ্রিয়তা লাভ করে।’’

সম্মাননা
২০১২ সালের জাতীয় চলচ্চিত্র পুরস্কার-এ সৌগত মল্ল সেরা অভিনেতা (প্রধান চরিত্র) বিভাগে পুরস্কৃত হন, নিশ্চল বসনেত পান সেরা অভিষেক পরিচালক-এর স্বীকৃতি এবং পুরুষোত্তম প্রধান সেরা চিত্রগ্রাহক হিসেবে পুরস্কার অর্জন করেন।

তথ্যসূত্র

বহিঃসংযোগ
 

২০১২-এর চলচ্চিত্র
কাঠমান্ডুতে ধারণকৃত চলচ্চিত্র